2. ปัจจัยความเสี่ยง

ความเสี่ยงจากปัจจัยภายนอก

  ความเสี่ยงจากการเปลี่ยนแปลงข้อกำหนด กฎหมาย และเกณฑ์การควบคุมจากภาครัฐ

ปัจจุบัน การดำเนินธุรกิจเกมออนไลน์ในไทยถูกกำกับดูแลโดยกระทรวงวัฒนธรรม
กรมทรัพย์สินทางปัญญา และ กระทรวงเทคโนโลยีสารสนเทศและการสื่อสาร กระทรวงพาณิชย์
ซึ่งกระทรวงวัฒนธรรมจะควบคุมเรื่องใบอนุญาต รวมถึงการตรวจสอบเนื้อหาเกม (Censor)
ก่อนที่จะนำออกให้บริการ
ส่วนกรมทรัพย์สินทางปัญญาจะดูแลเรื่องการออกเครื่องหมายรับรองงานต้นแบบ (DIP Code)
สำหรับการผลิตแผ่นซีดี/ ดีวีดี ส่วน กระทรวงเทคโนโลยีสารสนเทศและการสื่อสาร
ได้ออกพระราชบัญญัติว่าด้วยการกระทำความผิดเกี่ยวกับคอมพิเตอร์ พ.ศ. 2550
เพื่อกำกับดูแลและป้องการการกระทำความผิดเกี่ยวกับคอมพิวเตอร์ นอกจากนี้
กระทรวงวัฒนธรรมยังอยู่ระหว่างจัดทำเรทติ้งเกมออนไลน์
เพื่อควบคุมและกำหนดความเหมาะสมของเกม รวมทั้งในปีที่ผ่านมา มีการจัดโครงการเกมสีขาว
เพื่อเป็นการส่งเสริมและกำกับดูแลให้ธุรกิจเกมออนไลน์ให้เหมาะสมกับสังคมไทย
ในขณะที่การควบคุมธุรกิจการให้บริการเกมออนไลน์ในสิงคโปร์ไม่เข้มงวดเท่าใดนัก
เนื่องจากรัฐบาลไม่ได้ปิดกั้นการทำธุรกิจเกมออนไลน์แต่อย่างใด
แต่ธุรกิจนี้ในมาเลเซียยังอยู่ในช่วงเริ่มต้น
จึงยังไม่มีมาตรการที่ชัดเจนในการควบคุมการเล่นเกมออนไลน์และร้านให้บริการอินเตอร์เน็ต
อย่างไรก็ดี อาจมีการเปลี่ยนแปลงหรือการออกมาตรการกำกับหรือกฎระเบียบต่างๆ
ใหม่เพิ่มเติมเพื่อควบคุมการเล่นเกมออนไลน์ และธุรกิจให้บริการเกมออนไลน์มากยิ่งขึ้น
อาจส่งผลกระทบต่อการดำเนินธุรกิจ ฐานะการเงิน และผลประกอบการของกลุ่มบริษัทฯ ในอนาคต
และสำหรับประเทศเวียดนามนั้น เนื่องจากเป็นประเทศที่ยังมีการจำกัดเรื่องสื่อ
และมีกฎหมายกำกับดูแลภาคธุรกิจเกมออนไลน์ที่เข้มงวด
รวมทั้งรัฐบาลยังมีข้อจำกัดในการเข้ามาทำธุรกิจในประเทศเวียดนามค่อนข้างมาก
ทำให้ปัจจุบันบริษัทฯ ยังคงอยู่ระหว่างการหาข้อสรุปในการจัดตั้งบริษัทฯ
และพิจารณาเวลาอันเหมาะสมในการเข้าสู่ตลาดเวียดนามโดยตรง

ความเสี่ยงจากการแข่งขันและการเพิ่มขึ้นของผู้ให้บริการเกมออนไลน์รายใหม่

ปัจจุบัน การแข่งขันในธุรกิจให้บริการเกมออนไลน์ทั้งในไทย สิงคโปร์ มาเลเซีย
และเวียดนามมีความรุนแรงมากขึ้น
จากการเพิ่มจำนวนของผู้ให้บริการรายใหม่ในตลาดที่ได้นำเสนอเกมออนไลน์เพิ่มอย่างต่อเนื่อง
โดยผู้ให้บริการในแต่ละประเทศมีจำนวนหลายรายและมีแนวโน้มเพิ่มจำนวนมากขึ้น
ซึ่งเป็นผลมาจากอัตราการเจริญเติบโตของตลาดเกมออนไลน์ ประกอบกับเป็นธุรกิจที่มีอัตรากำไรสูง

ความเสี่ยงจากการประกอบธุรกิจ

ความเสี่ยงจากการไม่ประสบความสำเร็จของเกมออนไลน์ที่กลุ่มบริษัทฯ
ได้ลงทุนซื้อลิขสิทธิ์เกมออนไลน์และเปิดให้บริการ

ในการเปิดให้บริการเกมออนไลน์ใดๆ กลุ่มบริษัทฯ จะลงทุนขั้นต้น (Initial Investment)
ในจำนวนค่อนข้างสูง ซึ่งประกอบไปด้วยค่าลิขสิทธิ์เกม ระบบ Server
อุปกรณ์คอมพิวเตอร์ที่เกี่ยวข้อง และค่าใช้จ่ายด้านการตลาด ดังนั้น หากกลุ่มบริษัทฯ
ไม่สามารถสร้างรายได้จากการให้บริการเกมได้มากกว่าจำนวนเงินลงทุนขั้นต้นดังกล่าว
หรือในจำนวนตามที่คาดการณ์ไว้ อาจส่งผลกระทบต่อผลประกอบการและอัตรากำไรของกลุ่มบริษัทฯ
ในอนาคต ทั้งนี้ หากเกมออนไลน์ใดๆ มีแนวโน้มยอดขายไม่เป็นไปตามที่คาดการณ์ไว้ กลุ่มบริษัทฯ
อาจพิจารณาตัดจำหน่ายค่าลิขสิทธิ์เกมออนไลน์ทั้งจำนวน
ซึ่งจะส่งผลกระทบต่อผลกำไรของกลุ่มบริษัทฯ ในงวดบัญชีนั้นๆ

ทั้งนี้ เพื่อเพิ่มโอกาสการประสบความสำเร็จในการให้บริการเกมออนไลน์ กลุ่มบริษัทฯ
จะมุ่งเน้นการคัดเลือกเกมที่มีเนื้อหาที่เหมาะสมกับความต้องการของตลาดโดยอาศัยประสบการณ์ของกลุ่มบริษัทฯ
รวมถึงศึกษารายละเอียดเกมและกลุ่มตลาดผู้เล่นเกมเป้าหมายอย่างรอบคอบ
ก่อนตัดสินใจลงทุนในเกมออนไลน์ใดๆ ตามขั้นตอนในการจัดหาเกมออนไลน์ อีกทั้ง กลุ่มบริษัทฯ
มีนโยบายการกระจายแหล่งที่มาของรายได้ โดยได้เปิดตัวเกมออนไลน์เพิ่มขึ้นในแต่ละประเทศ
ทำให้สามารถกระจายรายได้ไปยังเกมต่างๆ โดยปัจจุบันได้เปิดให้บริการรวม 29 เกม ใน 4
ประเทศ คือ ไทย (20 เกม) สิงคโปร์ (10 เกม) มาเลเซีย (10 เกม) และเวียดนาม (11
เกม) และมีแผนการเปิดให้บริการเกมใหม่อย่างต่อเนื่องในอนาคต

  ความเสี่ยงจากการคิดค่าบริการเกมออนไลน์โดยการขาย Item ในเกม

ในอดีต กลุ่มบริษัทฯ มีรายได้หลักจากการให้บริการเกมออนไลน์ตามระยะเวลาที่ให้บริการ (Air
Time Sale) แต่ในปัจจุบัน รายได้หลักมาจากการขาย Item ในทั้งหมด
และมีแนวโน้มปรับตัวสูงขึ้น
ส่วนหนึ่งเป็นผลมาจากการเปลี่ยนพฤติกรรมของผู้เล่นเกมในตลาดเกมออนไลน์ทั่วโลกที่หันมานิยมการเล่นเกมฟรีและซื้อ
Item เมื่อพึงพอใจเท่านั้น รวมทั้งผู้ประกอบการเกมได้หันมานิยมคิดค่าบริการแบบ Item Sale
เช่นกัน เนื่องจากเชื่อว่าจะสามารถดึงดูดผู้เล่นเกมได้ ดังนั้น กลุ่มบริษัทฯ
อาจมีความเสี่ยงในการลดลงของรายได้จากการแข่งขันที่รุนแรงขึ้น
และหากผู้เล่นเข้ามาเล่นเกมฟรีเป็นจำนวนมาก แต่ไม่ซื้อ Item อย่างต่อเนื่อง
อาจส่งผลกระทบต่อการดำเนินธุรกิจ ฐานะการเงิน และผลประกอบการของกลุ่มบริษัทฯ ในอนาคต
อย่างไรก็ตาม ด้วยลักษณะของการเล่นเกมออนไลน์ที่กระตุ้นให้เกิดการแข่งขันระหว่างผู้เล่น
จะทำให้ผู้เล่นเกิดความต้องการซื้อ Item เพื่อสร้างความแตกต่างจากผู้เล่นรายอื่น
ทั้งในด้านความสวยงามและความสามารถ กลุ่มบริษัทฯ จึงเชื่อว่าการทำการตลาดเชิงรุก
และการทำกิจกรรมตรงโดยเจาะกลุ่มผู้เล่นในแต่ละเกมเพื่อนำเสนอ Item
ที่น่าสนใจอย่างต่อเนื่องจะช่วยกระตุ้นการซื้อ Item ในเกมเพิ่มมากขึ้น

  ความเสี่ยงจากการพึ่งพิงผู้จัดจำหน่ายรายใหญ่

ปัจจุบัน กลุ่มบริษัทฯ จัดจำหน่ายบัตรเติมเงินล่วงหน้า @Cash
ในประเทศไทยผ่านการขายขาดแบบมีเทอมการค้าให้แก่ บมจ. ซีพี ออลล์ (“CPALL”)
ซึ่งมีเครือข่ายร้านสะดวกซื้อ 7-Eleven กระจายทั่วประเทศ ซึ่งหาก CPALL
หยุดดำเนินการหรือยกเลิกการสั่งซื้อบัตรเติมเงิน @Cash อาจส่งผลกระทบต่อผลการดำเนินธุรกิจ
ฐานะการเงิน และผลประกอบการของกลุ่มบริษัทฯ ในอนาคต

อย่างไรก็ตาม โอกาสที่ผู้จัดจำหน่ายรายดังกล่าวจะยกเลิกการจำหน่ายบัตรเติมเงิน @ Cash
มีความเป็นไปได้น้อย เนื่องจากกลุ่มบริษัทฯ และ CPALL
มีความสัมพันธ์อันดีในเชิงธุรกิจภายใต้เงื่อนไขการค้าปกติตลอดระยะเวลาที่ผ่านมา
และบัตรเติมเงินล่วงหน้า @Cash ยังเป็นสินค้าขายดีที่เป็นที่ต้องการของลูกค้าทั่วประเทศ
ซึ่งสามารถสร้างรายได้อย่างต่อเนื่องให้แก่ผู้จัดจำหน่ายได้ นอกจากนี้ กลุ่มบริษัทฯ
ยังมีช่องทางจัดจำหน่ายบัตรเติมเงินล่วงหน้า @ Cash
ผ่านร้านสะดวกซื้อและผู้จัดจำหน่ายรายย่อยอื่นๆ อีกทั้ง กลุ่มบริษัทฯ
ยังจำหน่ายบัตรดังกล่าวผ่านระบบอิเล็กทรอนิกส์ เช่น e-pay, โทรศัพท์มือถือ (@Cash on
Mobile) และเว็บไซต์ของกลุ่มบริษัทฯ เช่น @Shop, @Cash Online นอกจากนั้นในปี 2553
บริษัทได้ร่วมมือกับ บริษัท แอดวานซ์ อินโฟร์ เซอร์วิส จำกัด (มหาชน)
ซึ่งเป็นผู้ประกอบการมือถือรายใหญ่ ในการใช้บัตร 1-2-Call
ในการเติมเงินเพื่อเล่นเกมของบริษัทฯ ได้ซึ่งเป็นอีกช่องทางที่สามารถเข้าถึงลูกค้าของบริษัทฯ
ได้เพิ่มขึ้น อีกทั้งยังเป็นการเข้าสู่กลุ่มลูกค้าในพื้นที่ที่ช่องทางการจัดจำหน่ายอื่นไม่สามารถเข้าถึงได้
รวมทั้งเป็นการลดการพึ่งพาผู้จัดจำหน่ายรายใหญ่

ความเสี่ยงจากการไม่ได้เป็นเจ้าของลิขสิทธิ์และ/หรือผู้พัฒนาเกมออนไลน์

ในการให้บริการเกมออนไลน์ กลุ่มบริษัทฯ
จะซื้อลิขสิทธิ์เกมมาจากเจ้าของลิขสิทธิ์ซึ่งเป็นผู้พัฒนาหรือผู้จัดจำหน่ายเกมในต่างประเทศจำนวนหลายราย
เพื่อให้บริการในพื้นที่ที่กำหนด (Specific Territory) เป็นเวลาประมาณ 2-3 ปี
นับจากเปิดให้บริการเชิงพาณิชย์ (Commercial Launch) ในอัตราค่าธรรมเนียมตามที่ตกลงกัน
โดยเจ้าของลิขสิทธิ์เกมจะสนับสนุนการให้บริการเกมในด้านต่างๆ เช่น การปรับปรุงโปรแกรมเกม
การออก Patch File การแก้ไขปัญหาด้านเทคนิค (Bug) ทั้งนี้ กลุ่มบริษัทฯ
อาจมีความเสี่ยงในกรณีเจ้าของลิขสิทธิ์เกมยกเลิกสัญญาซื้อขายลิขสิทธิ์หากกลุ่มบริษัทฯ
มิได้ปฏิบัติตามสัญญาลิขสิทธิ์ และ/หรือ ไม่ต่ออายุสัญญาในราคาและเงื่อนไขที่ยอมรับได้ และ/หรือ
เจ้าของลิขสิทธิ์ไม่สามารถสนับสนุนและให้ความช่วยเหลือทางด้านเทคนิค
ซึ่งอาจส่งผลกระทบต่อการดำเนินธุรกิจ ฐานะการเงิน และผลประกอบการของกลุ่มบริษัทฯ
ในอนาคต

อย่างไรก็ตาม กลุ่มบริษัทฯ
ได้ปฏิบัติตามสัญญาลิขสิทธิ์อย่างเคร่งครัดเพื่อลดความเสี่ยงจากการถูกยกเลิกสัญญา นอกจากนี้
กลุ่มบริษัทฯ
มีนโยบายจัดหาลิขสิทธิ์เกมออนไลน์จากผู้พัฒนา/ผู้จัดจำหน่ายเกมที่หลากหลายและมีชื่อเสียงเป็นที่ยอมรับ
ซึ่งสามารถสนับสนุนและให้ความช่วยเหลือการให้บริการเกมได้ตลอดอายุสัญญา
โดยกำหนดให้มีสิทธิต่อสัญญาในราคาและเงื่อนไขเดิม
เพื่อสามารถต่ออายุสัญญาในกรณีที่เกมยังคงได้รับความนิยม ทั้งนี้ เกมส่วนใหญ่ทั้งประเภท MMORPG
และ Casual Game จะมีอายุการให้บริการประมาณ 2 - 3 ปี

ความเสี่ยงจากปัญหาการละเมิดลิขสิทธิ์เกมออนไลน์

ปัจจุบัน ผู้ประกอบการบางรายได้ลักลอบนำเข้าโปรแกรมเกมออนไลน์ที่กลุ่มบริษัทฯ ได้รับลิขสิทธิ์
เพื่อนำมาติดตั้งบนเครื่องแม่ข่าย (Server) และเปิดให้บริการผ่านเครือข่าย (Network)
ของตนเองในอัตราค่าบริการที่ต่ำกว่า ซึ่งอาจส่งผลให้กลุ่มบริษัทฯ สูญเสียรายได้บางส่วน
อย่างไรก็ตาม
การให้บริการจากเครื่องแม่ข่ายของผู้ประกอบการที่ละเมิดลิขสิทธิ์มักมีคุณภาพต่ำทั้งในด้านความเร็วและความสามารถในการรองรับผู้เล่นในจำนวนมากพร้อมกัน
อีกทั้ง ผู้เล่นจะเข้าเล่นเกมได้จำกัดเฉพาะบนเครือข่ายของเครื่อง Server
ที่ลักลอบติดตั้งเกมละเมิดลิขสิทธิ์เท่านั้น โดยไม่สามารถเข้าเล่นในเครือข่ายของกลุ่มบริษัทฯ ได้
จึงทำให้มีสังคมผู้เล่นเกมในขนาดจำกัด นอกจากนี้
ผู้ประกอบการที่ละเมิดลิขสิทธิ์ไม่สามารถแก้ไขความผิดพลาดในโปรแกรมเกม (Bug)
หรือแก้ปัญหาทางเทคนิค จึงทำให้ไม่เป็นที่นิยมในหมู่ผู้เล่นเกม ดังนั้น กลุ่มบริษัทฯ
จึงเชื่อว่าการสูญเสียรายได้จากการละเมิดลิขสิทธิ์ดังกล่าวจะไม่ส่งผลกระทบต่อฐานะทางการเงินของกลุ่มบริษัทฯ
อย่างมีนัยสำคัญ และเพื่อลดผลกระทบจากปัญหาดังกล่าว กลุ่มบริษัทฯ
ได้จัดให้มีทีมงานเพื่อสืบหาและดำเนินคดีกับผู้ประกอบการที่ละเมิดลิขสิทธิ์

ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและบริหารจัดการกลุ่มบริษัทฯ

กลุ่มนายปราโมทย์ สุดจิตพร ซึ่งเป็นผู้ถือหุ้นรายใหญ่ของบริษัทฯ จะถือหุ้นในสัดส่วนรวมกันร้อยละ
50.42 ของทุนชำระแล้ว
จึงทำให้สามารถควบคุมคะแนนเสียงในการลงมติที่สำคัญในการประชุมผู้ถือหุ้นได้เกือบทั้งหมด
ยกเว้นมติพิเศษที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของจำนวนหุ้นที่เข้าประชุมและมีสิทธิออกเสียง ดังนั้น
อาจทำให้ผู้ถือหุ้นรายอื่นไม่สามารถรวบรวมคะแนนเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
นอกจากนี้ กลุ่มผู้ถือหุ้นรายใหญ่ยังเป็นผู้มีอำนาจในการบริหารจัดการกลุ่มบริษัทฯ
โดยมีตำแหน่งเป็นกรรมการจำนวน 4 ท่าน จากทั้งหมด 7 ท่าน
และคณะกรรมการบริหารทั้งหมดมาจากกลุ่มผู้ถือหุ้นรายใหญ่ อย่างไรก็ตาม
เพื่อถ่วงดุลการบริหารงานของผู้ถือหุ้นรายใหญ่ บริษัทฯ
จึงได้แต่งตั้งกรรมการอิสระที่เป็นบุคคลภายนอกจำนวน 3
ท่านเพื่อทำหน้าที่ในการตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อย